ODREĐEN PRITVOR K.S. ZBOG OSNOVANE SUMNJE DA JE UČINIO KRIVIČNO DJELO TEŠKA KRAĐA
  Rješenjem sudije za prethodni postupak Osnovnog suda u Bijeljini broj 80 0 K 188705 26 Kpp od 16.09.2026. godine, određen je pritvor osumnjičenom K. S. zbog osnovane sumnje da je učinio krivično djelo – Teška krađa iz člana 226. stav 1 tačka 1 Krivičnog zakonika Republike Srspke. Pritvor osumnjičenom određen je po Prijedlogu za određivanje pritvora Okružnog javnog tužilaštva u Bijeljini broj T 14 0 KT 0039850 26 od 16.09.2026. godine.
  Osumnjičenom je pritvor određen iz razloga propisanih članom 197. stav 1. tačka v) Zakona o krivičnom postupku Republike Srpske, odnosno zbog postojanja naročitih okolnosti koje opravdavaju bojazan da će ponoviti krivično djelo, a za to krivično djelo može se izreći kazna zatvora od tri godine ili teža kazna.
  Nakon što je razmotrio navode iz prijedloga za određivanje pritvora, navode osumnjičenog i njegovog branioca prilikom saslušanja i uvida u priloženi spis, sud je našao da je prijedlog OJT Bijeljina za određivanje pritvora osnovan.
   U prijedlogu se navodi da je osumnjičeni 14/15.09.2026. godine u 00:00 časova u Dvorovima došao do objekta zanatske radnje ‘’Michelin’’, vlasništvo S. I. iz Bijeljine, te provalio u taj objekat tako što je oštetio limeni panel na vratima lokala, načinio otvor i prisvojio novac kao i vaučere u ukupnom iznosu od 1.600,00 KM.
   Sud je utvrdio da postoji osnovana sumnja da je  osumnjičeni izvršio krivično djelo Teška krađa iz člana 226. stav 1 tačka 1. Krivičnog zakonika Republike Srpske, za koje je propisana kazna zatvora u trajanju od jedne do osam godina, isto je izvršeno direktnim umišljajem jer je osumnjičeni bio svjestan svoga djela i htio je njegovo izvršenje tj. obijanjem zatvorenog prostora, oduzeo je tuđe pokretne stvari u namjeri da ih protivpravno prisvoji, a što je utvrđeno priznanjem krivičnog djela od strane osumnjičenog gdje je pred PS Bijeljina II naveo da u potpunosti priznaje izvršenje krivičnog djela, da je bio u društvu između ostalog G. C. i P.A, prethodno je od konobarice ukrao novac ali kako je primijetio gdje bi još moglo biti novca vratio se, nogom razvalio panel vrata, ušao kroz otvor i pronašao nešto novca.

             Prema tome, postoji osnovana sumnja da je K.S. izvršio navedeno krivično djelo provaljivanjem vrata lokala, kako je ranije opisano, otkriveni su tragovi izvršenja ovog krivičnog djela i osumnjičeni je predao ukradene predmete koji su se našli u njegovom posjedu a postoje i posebni pritvorski razlozi iz člana 197. stav 1 tačka v) ZKP RS, jer naročite okolnosti opravdavaju bojazan da će osumnjičeni ponoviti krivično djelo a za koje je propisana kazna zatvora u trajanju dužem od tri godine, osumnjičeni je u periodu od jedne godine unazad već dva puta pravosnažno osuđen za krivična djela Teške krađe koje očigledno nisu na njega vaspitno djelovale, znao je za te osude i da treba da stupi na izdržavanje kazne zatvora ali je ipak odlučio da iskoristi priliku u lokalu da ukrade novac, kako je već istaknuto, te pokazuje upornost i beskrupuloznost pri izvršenju krivičnog djela, a na osnovu čega je utvrđeno da postoje naročite okolnosti za određivanje pritvora.
        Određivanje pritvora osumnjičenom predstavlja mjeru prema osumnjičenom, ali se time ne dira u pretpostavku nevinosti predviđenu pozitivnim krivičnopravnim zakonodavstvom Republike Srpske, te će krivica osumnjičenog biti utvrđivana u daljem toku postupka. 
